Ministrul Muncii, Lia Olguța Vasilescu, a spus, marți, că președintele Klaus Iohannis a incitat la nerespectarea legii, atunci când a felicitat părinții că au mers cu copiii la protest.

”Președintele Iohannis azi, în Parlament, a incitat la nerespectarea legea, felicitând părinții care au venit cu copii la protest, în condițiile în care legea din România, nr. 272/2004 incriminează acest lucru. Acei părinți și-au expus copiii. Într-o seară, au fost lupte de stradă, cu jandarmi și protestatari răniți.

Trebuie să ai o doză mare de iresponsabilitate ca părinte, ca să te duci cu copiii la proteste”, a precizat ministrul Muncii, Lia Olguța Vasilescu, marți, la emisiunea Sinteza zilei, de la Antena 3.

Klaus Iohannis: Felicit părinții care au venit cu copiii la proteste

"Imaginea aceea splendidă din Piaţa Victoriei, cu telefoanele iluminate. (...) Iată, când politicienii au încercat să ducă democraţia în coridoarele întunecate, românii au ieşit în stradă şi au readus lumina în procesul democratic. Democraţia trebuie ţinută vie, democraţia trebuie apărată zi de zi, revigorată. Democraţia nu este niciodată de la sine înţeleasă şi pentru multă democraţie e nevoie de multă educaţie. Îi felicit pe părinţii care şi-au dus copiii în Piaţa Victoriei pentru o lecţie autentică de democraţie", a spus Iohannis.